Boosdoeners brand los op patrollieledeArgieffoto (StevePB, Pixabay) Kol. Sabata Mokgwabone, woordvoerder van die polisie, het gesê ŉ man (29) en vrou (41) het Donderdag in die Segwaelane-nedersetting gehelp om die gebied te patrolleer toe hulle ŉ groep van vyf mans opgemerk het wat almal balaklavas gedra het. “Hulle het die groep voorgekeer om te ondervra, toe een van die mans ŉ vuurwapen uitgepluk en op hulle begin skiet het,” het Mokgwabone gesê. “Die man en vrou is albei in die bene gewond en die verdagtes het van die toneel gevlug.” Die patrollielede is na ŉ hospitaal gehaas. Volgens Mokgwabone soek die polisie sedertdien na die vyf verdagtes, maar hulle is nog nie opgespoor nie. “Enige persoon wat die polisie met inligting oor die saak kan bystaan, word versoek op ao. Mandla Maleka op 083 742 1378 te skakel.” Lt.genl. Baile Motswenyane, die provinsiale polisiekommissaris, het ŉ beroep op die gemeenskap gedoen om nie toe te laat dat die voorval hulle ontmoedig nie. “Sulke voorvalle is daarop gerig om die gemeenskap se stryd teen misdaad te ondermyn, maar die polisie is vasbeslote om hierdie gewetenlose misdadigers vas te trek,” het sy gesê.